钦定古今图书集成/明伦汇编/氏族典/第619卷 > 《凌迪知万姓统谱》 > 《乞伏国仁载记》
## 钦定古今图书集成/明伦汇编/氏族典/第619卷 > 《凌迪知万姓统谱》 > 《乞伏国仁载记》

在昔有如弗斯出、连叱卢三部，自漠北南出大阴山，
遇一巨虫于路，状若神龟，大如陵阜，乃杀马而祭之，
咒曰：“若善神也，便开路。恶神也，遂塞不通。”俄而不见，
乃有一小儿在焉。时又有乞伏部，有老父无子者，请
养为子，众咸许之。老父欣然，自以有所依凭，字之曰
“纥于。”纥于者，夏言依倚也。年十岁，骁勇善骑射，弯弓
五百斤，四部伏其雄武，推为统主，号之曰“乞伏可汗
托铎莫何。”托铎者，言非神非人之称也。